З 1983 году яна жыве ў двухпакаёўцы панэльнага дому, што за 46 гадоў свайго існавання так ні разу і не зведаў капітальнага рамонту. Вось чаму трубы ў кватэры працякаюць, палы прагінаюцца, а скошаныя дзверы рыпяць… У жніўні 2013 году пенсіянерка вырашыла прыватызаваць сваё заняпалае жыллё і падала адпаведную заяву ў мясцовы гарвыканкам. Чыноўнікі прапанавалі жанчыне выкупіць двухпакаёўку за больш чым 44,5 млн руб. У адказ на просьбу даць поўную інфармацыю, чаму старое жыллё такое дарагое, службовыя асобы пералічылі кошт кватэры і давялі яго амаль да 63 млн. руб. Потым былі звароты ў розныя дзяржаўныя інстанцыі, у тым ліку да старшыні Палаты прадстаўнікоў Нацыянальнага сходу Беларусі Уладзіміра Андрэйчанкі, у выніку чаго кошт жылля быў зноўку пералічаны і перавысіў 116 млн. руб.